આર્થિક બાબતોના જાણીતા નિષ્ણાત, સલાહકાર ગૌરવ મશરૂવાળાએ રોકાણ ઉપરાંત લક્ષ્મી-નાણાંનું સામાજિક, આર્થિક અને આધ્યાત્મિક દ્રષ્ટિએ મહત્વ સમજાવતાં જણાવ્યું કે માણસ કાયદાના દાયરામાં રહીને કમાય એ આવશ્યક છે, પરંતુ એ પ્રામાણિકતાથી કમાય એ પણ એટલું જ જરી છે. પૈસા કમાવા અને એનું યોગ્ય સ્રોતમાં રોકાણ કરવું, પરંતુ એ રોકાણ ક્યારે કરવું એ સ્પષ્ટ હોવું જોઈએ. એના માટે પતિ-પત્ની કે ઘરના તમામ સભ્યએ સાથે બેસીને પોતાનાં સપનાં અને જરૂરત-જવાબદારીની યાદી બનાવવી જોઈએ. એક વાત ખાસ યાદ રાખો કે શૅરબજાર કેવું રહેશે? કોની સરકાર બનશે? કોણ મુખ્ય મંત્રી બનશે? એવી બાહ્ય સ્થિતિ કે વાતો પર નહીં, પરંતુ દરેક વ્યક્તિએ પોતાની પરિસ્થિતિ મુજબ રોકાણ માટે નિર્ણય કરવો જોઈએ. રોકાણ માટે પહેલું પગથિયું ધ્યેય નક્કી કરવું. આજકાલ સેલ્ફીનો જમાનો છે ત્યારે પોતાના કુટુંબ સાથે એક સેલ્ફી પાડીને એની બાજુમાં પોતાનાં ધ્યેય લખો, જેમ કે દીકરાના અભ્યાસ માટે, પુત્રીનાં લગ્ન માટે… એમ દરેક રોકાણને એક નામ આપવું જોઈએ. પછી કઈ રીતે રોકાણ કરવાં? શેમાં કરવાં? એ નક્કી કરો. એ માટે નિષ્ણાતની સલાહ લો.